**ПРЕДЛОГ СТРАТЕШКИ ПЛАН ЗА ПОДОБРУВАЊЕ НА МЕЃУКУЛТУРНОТО РАЗБИРАЊЕ**

**ВО**

**ОПШТИНА МАВРОВО И РОСТУШЕ**

Ноември, 2016

Содржина

[Листа на кратенки 1](#_Toc469359581)

[1. Вовед 3](#_Toc469359582)

[2. Општина Маврово и Ростуше: Анализа на состојбата 5](#_Toc469359583)

[2.1. Општи карактеристики на Општина Маврово и Ростуше 5](#_Toc469359584)

[2.1.1 КОМЗ на Маврово и Ростуше 7](#_Toc469359585)

[2.1.2 Предизвици за мултикултурното живеење во Општина Маврово и Ростуше 8](#_Toc469359586)

[2.2 SWOT анализа 10](#_Toc469359587)

[3. Цели на стратегијата 13](#_Toc469359588)

[3.1 Општа цел 13](#_Toc469359589)

[3.2 Конкретни цели 13](#_Toc469359590)

[Конкретна цел 1: Промовирање на интеграција низ процесот на образование. 14](#_Toc469359591)

[Конкретна цел 2: Јакнење на диверзитетот преку заеднички културни активности. 16](#_Toc469359592)

[Конкретна цел 3: Јакнење на мултикултурната интеграција преку обезбедување на рамноправни економски можности. 17](#_Toc469359593)

[Конкретна цел 4: Промовирање на спортот како поле за меѓукултурна соработка. 18](#_Toc469359594)

[Конкретна цел 5: Соработка со граѓанскиот сектор во функција на јакнење на мултикултурализмот. 19](#_Toc469359595)

[Конкретна цел 6: Јакнење на капацитетот на КОМЗ. 21](#_Toc469359596)

[4. Методологија 22](#_Toc469359597)

[5. Временска рамка 23](#_Toc469359598)

[6. Спроведување на Стратегијата, следење и ревизија 23](#_Toc469359599)

[7. Акциски план 0](#_Toc469359600)

[Област 1. Образование 0](#_Toc469359601)

[Област 2. Култура 2](#_Toc469359602)

[Област 3. Економија и инфраструктура. 5](#_Toc469359603)

[Област 4. Спорт 7](#_Toc469359604)

[Област 5. Граѓанско општество 8](#_Toc469359605)

[Област 6. КОМЗ 10](#_Toc469359606)

# Листа на кратенки

|  |  |
| --- | --- |
| АДИ | Асоцијација за демократски иницијативи |
| ОРД | Охридски рамковен договор |
| КОМЗ | Комисија за односи меѓу заедниците |
| ФООМ | Фондација Отворено општество - Македонија |
| МОН | Министерство за образование и наука |
| ЕУ | Европска Унија |
| ГО | граѓански организации |

# Вовед

Меѓукултурното разбирање претставува клучна претпоставка за стабилноста и просперитетот за секоја мултиетничка држава и на нејзиниот пат кон зрела и интегрирана демократија. Во таа насока, развивањето и унапредувањето на меѓуетничкиот дијалог и соживот ја претставуваат основата на секое функционално мултикултурно општество.

Република Македонија е држава чија мултикултурност е вградена во основите на државноста. Македонија има долга традиција на мултикултурализам и мултиетничко живеење. Во овој контекст, меѓуетничките односи претставуваат клучен фактор за развојот на државата во мултикултурна демократија, но и централен индикатор за натамошниот развој на државата.

Потпишувањето на Охридскиот рамковен договор (ОРД) во 2001 година ги постави основите за меѓуетничката стабилност и соработка, но и создаде простор за поголемо учество на немнозинските етнички заедници во политичкиот и општествениот живот на државата. Во таа смисла, процесот на децентрализација е од клучно значење, обезбедувајќи поголем мандат на локалните власти во неколку области: образование, социјална и детска заштита, како и по однос на прашања кои го засегаат културниот и етничкиот идентитет на заедниците во единиците на локалната самоуправа.

Паралелно со процесот на децентрализација, беше спроведен и процес на реорганизација на локалната самоуправа (на нејзината структура), со цел поадекватна репрезентација на мултиетничката реалност на Македонија, како и да се обезбеди поквалитетно учество на заедниците (особено на помалите) во процесот на донесување одлуки на локално ниво.

Повеќе истражувања[[1]](#footnote-1) реализирани во изминатите петнаесет години упатуваат на состојбата дека номинално постојат структури и институции со мандат да го зајакнуваат меѓуетничкиот соживот на локално ниво. Сепак, овие студии детектираат и бројни недостатоци, кои имаат капацитет да ги поткопаат напорите за развивање на мултикултурализмот. Идентификуваните проблеми пред сѐ се однесуваат на потребата од зајакнување на постоечките капацитети на единиците на локалната самоуправа, во поглед на оперативните, финансиските и човечките ресурси.

Поттикната од наведените состојби, Асоцијацијата за демократски иницијативи (АДИ) како дел од проектот „Различноста е во тренд – промоција на локалниот мултикултурализам“ имплементиран во девет (9) општини во Република Македонија, а поддржан од Европската Унија, ги продолжи напорите за унапредување на меѓуетничкото разбирање во целните општини, низ развивањето на механизмите, инструментите и капацитетите за континуирано унапредување на меѓуетничкиот соживот на локално ниво, на ниво кое е најблиско до граѓаните. Проектот ги евалуира резултатите од имплементацијата на усвоените стратешки планови за подобрување на меѓукултурното разбирање во шест (6) општини: Гостивар, Тетово, Кичево, Врапчиште, Брвеница и Јегуновце, но и ја проширува соработката со три (3) нови општини (Струга, Куманово и Маврово и Ростуше) за развој, усвојување и имплементација на локални стратешки и акциски планови за развој на меѓукултурното разбирање.

Процесот на стратешко планирање се базира на широк пристап кој зема предвид повеќе групи на фактори: анализа на постојните состојби во општините (постојна законска рамка, имплементација на законската рамка, институции и механизми за развивање на мултикултурализмот на локално ниво, нивното функционирање, иницијативи и стратешки заложби на општините во поглед на ова прашање); интервјуа, дебати и работилници со релевантни чинители (претставници на локалната власт, КОМЗ, образование, бизнис секторот, граѓанскиот сектор); како и SWOT анализа на предностите, недостатоците, можностите и заканите при имплементирањето на иницијативи за подобрување на меѓукултурното разбирање во општина Маврово и Ростуше.

# Општина Маврово и Ростуше: Анализа на состојбата

## Општи карактеристики на Општина Маврово и Ростуше

Општина Маврово и Ростуше е лоцирана во западниот дел на Република Македонија. Општината претставува транзитно подрачје кое со западната граница ги поврзува Република Македонија и Република Албанија, а на северозапад и со Косово. Општината се протега на површина од 682 км2 и според теориторијата спаѓа меѓу трите територијално најголеми општини во државата. На југ, општина Маврово и Росуша се граничи со Општина Дебар, на југоисток со Општина Кичево и на север со Општина Гостивар.

Маврово и Ростуше е рурална општина со 8618 жители, од кои 4349 (50.5%) се Македонци, 1483 (17,2%) се Албанци, 2680 (31,1%) се Турци и 106 (1,2%) други. Според религиозната припадност, во општината преовладува населението со исламска вероисповест со 87%. Маврово и Ростуше е една од најретко населените општини во државата со околу 12.9 односно скоро 13 жители на км2. Во состав на општината Маврово и Ростуше се наоѓаат 42 села и населени места: Аџиевци, Беличица, Бибај, Битуше, Богдево, Болетин, Велебрдо, Волковија, Видуше, Врбен, Врбјани, Галичник, Грекај, Дуф, Жировница, Жужел, Јанче, Акчилница, Кракорница, Леуново, Лазарополе, Маврови Анови, Маврово, Нивиште, Никифорово, Нистрово, Ничпур, Ново Село, Орќуше, Присојница, Росоки, Ростуше, Рибница, Селце, Сенце, Скудриње, Сретково, Сушица, Тануше, Требиште, Тресонче и Церово, при што од големо значење за развојот на општината е зимскиот туристички центар Маврово.

Во рамки на тероторијалните граници на општината се наоѓа Националниот пар Маврово и најголемото вештачко езеро во Македонија, Мавровското Езеро. Општината е позната и по значајното културно-историско наследство: манастирот Св. Јован Бигорски, мостот „Елен Скок“, Старата џамија во с. Ростуше, археолошкиот локалитет „Св. Никола“, специфичната архитектура на одделните населени места и сл.

Општината е раководена од Градоначалник и Совет на Општината кој брои единаесет (11) члена. Во состав на општинската администрација функционираат седумнаесет (17) постојани и повремени комисии и други тела:

* Совет за заштита на потрошувачите;
* Партиципативно тело од областа на урбанизмот;
* Комисија за статут и прописи;
* Комисија за верификација, мандатни прашања, избори и преименувања;
* Комисија за финансирање, буџет и локален економски развој;
* Комисија за урбанизам, комунални дејности и заштита на животната средина;
* Комисија за општествени дејности;
* Комисија за меѓународна соработка;
* Комисија за односи меѓу верските заедници;
* Комисија за месна самоуправа;
* Комисија за туризам, занаетчиство и угостителство;
* Комисија за родова еднаквост;
* Комисија за одбележување празници, манифестации, доделување награди и признанија;
* Комисија за земјоделство, шумарство и сточарство;
* Лекарска комисија за заштита на правата на пациентите;
* Совет за јавно здравје;
* Комисија за односи меѓу заедниците.

Комисијата за односи меѓу заедниците (КОМЗ) на Општина Маврово и Ростуше за периодот 2013-2017 година брои седум (7) членови. Во согласност со Статуот на Општина Маврово и Ростуше, членовите на КОМЗ не можат да бидат бирани од редот на членовите на Советот на Општината.

Во рамки на Општината функционира и општинскиот Младински совет, како тело со мисија на поефективен начин да ги вклучи младите во процесите на креирање на локалните политики. Младинскиот совет до Советот доставува програма за работа, а за реализација на активностите се издвојуваат средства од општинскиот буџет.

Во општина Маврово и Ростуше службени јазици се македонскиот и турскиот јазик.

Основното образование во општина Маврово и Ростуше се одвива во четири (4) основни училишта: ОУ „Блаже Конески“ во с. Скудриње, ОУ „Денче Дејаноски“ во Маврови Анови, ОУ „Ѓорѓи Пулевски“ во с. Ростуше и ОУ „Јосип Броз Тито“ во с. Жировница. Настава се изведува на македонски и турски јазик. Средното образование се одвива во едно (1) средно училиште, СУ „Панче Попоски“ во с. Ростуше. Образовните институции во општината се редок пример за интегрирање на учениците од различни заедници во етнички мешани смени. Училиштата од општината беа вклучени во проектот за интегрирано образование, реализиран од МОН. Во општината нема помошни институции од сферата на образованието, како библиотеки или институции за неформално образование.

Во 2013 година, Општина Маврово и Ростуше усвои *Стратегија за локален економски развој 2014-2018*. Анализите на кои е базирана Стратегијата упатуваат на заклучокот дека Општината располга со релативно мал годишен буџет кој во висок степен е зависен од трансферите од други нивоа на власт (77%).

Општина Маврово и Ростуше нема специфична програма или стратешки документ за развивање на меѓуетничкиот соживот. Соработката со локалниот граѓански сектор постои, но бројот на локални активни граѓански организации е мал, па соработката во најголем дел се одвива на иницијатива на граѓански организации кои делуваат на национално или регионално ниво.

### 2.1.1 КОМЗ на Маврово и Ростуше

Во согласност со Законот за локална самоуправа (Закон за локалната самоуправа, 2002), секоја општина во која најмалку 20% од вкупното население припаѓа на заедница која не е мнозинство во општината, има обврска да формира Комисија за односи меѓу заедниците, како специфичен институционален механизам на ниво на локалната самоуправа кој обезбедува активно вклучување на претставници на сите етнички заедници во процесите на донесување одлуки на локално ниво. Според последниот попис на населението КОМЗ се формирани во следните општини: Брвеница, Дебар, Долнени, Зелениково, Јегуновце, Кичево, Крушево, Куманово, Маврово и Ростуше, Петровец, Сопиште, Струга, Тетово, Чашка, Чучер-Сандево, Бутел, Чаир, Шуто Оризари и градот Скопје.

Во таа смисла КОМЗ претставува механизам кој треба да го овозможи и олесни политичкото учество на немнозинските заедници. КОМЗ не само што претставува механизам за заштита на правата и интересите на овие заедници, туку воедно претставува и орган кој ја зголемува транспарентноста на Советот на Општината. КОМЗ е советодавно тело, со еднаков број претставници од секоја етничка заедница. Изборот на членовите во телото се регулира со Статутот на Општината. Комисијата се состанува и поднесува предлози до Советот по прашања кои ги засегаат интересите и правата на членовите на етничките заедници во општината. Во досегашната практика, КОМЗ најчесто заседавала по прашања врзани за промена на имињата на улиците, усвојување на прописи од областа на културата, донесување на буџетот на општината. Со цел да се превенира можниот конфликт на интереси, беше направена препорака членовите на КОМЗ да не се бираат од редот на членовите на Советот на општината. Сепак, во повеќе општини оваа пракса не е до крај испочитувана.

Комисијата за односи меѓу заедниците на Општина Маврово и Ростуше е составена од седум (7) члена – претставници на етничките заедници на територијата на општината. Во согласност со Статутот на Општина Маврово и Ростуше членовите на КОМЗ на Маврово и Ростуше не можат да бидат бирани од редот на членовите на Советот на Општината.

Активностите на КОМЗ на Маврово и Ростуше доминантно се врзани за соработка на проекти иницирани од граѓанскиот сектор. Во минатото, КОМЗ на Маврово и Ростуше има соработувано на проект во реализација на граѓанската организација Македонско женско лоби. Нискоразвиениот граѓански сектор во општината упатува на заклчучокот дека ваквата соработка е инцидентна и без континуитет. Потребно е да се нагласи значењето на оваа соработка која може директно да придонесе кон зајакнување на капацитетите на членовите на КОМЗ, да ја зголеми видливоста на овој орган меѓу граѓаните, но и да придонесе кон тоа КОМЗ да прерасне во клучен партнер во односите помеѓу граѓаните, граѓанскиот сектор и локалната власт.

Членовите на КОМЗ на Маврово и Ростуше, како и општинската администрација, до сега не посетувале обуки или тренинзи за унапредување на нивните компетенции на полето на развој и промоција на мултикултурализмот.

Дополнително, КОМЗ на Маврово и Ростуше се соочува со повеќе проблеми во работата кои се споделени со другите КОМЗ низ државата: недостаток од стабилни извори на финансирање; недостаток од финансиски средства за реализирање на редовните состаноци (патни трошоци, надоместоци за членовите); силна финансиска зависност од општинските фондови за реализација на активности; како и недостаток од организациска и административна поддршка. Овие проблеми претставуваат бариера што оневозможува КОМЗ да ги извршува обврските од својот мандат.

Недоволната правна прецизираност на мандатот и обврските на КОМЗ, како и во поглед на поддршката за нивното функционирање, остава простор ова тело само формално да биде застапено во органите на општината. Дополнително, финансиската зависност ги подрива можностите за имплементација на активности кои би ја зголемиле видливоста на КОМЗ меѓу пошироката јавност. На тој начин, мисијата на КОМЗ, како механизам за подиректно вклучување на граѓаните и застапување на интересите на немнозинските етнички заедници останува нереализирана.

### 2.1.2 Предизвици за мултикултурното живеење во Општина Маврово и Ростуше

Стратешките приоритети за развојот на мултикултурното разбирање во општина Маврово и Ростуше се темелат на анализа на моменталните состојби во поглед на меѓуетничкиот соживот на овој простор. Општина Маврово и Ростуше има долга традиција на негување на толеранцијата, почитта и соживотот помеѓу граѓаните од различните културни заедници. Сепак, истражувањето спроведено од АДИ детектираше повеќе состојби кои можат да имаат неповолно влијание врз одржувањето и унапредувањето на добрите односи помеѓу заедниците во општината.

Иако меѓуетничките односи во општината се стабилни, присутна е растечка социјална дистанца помеѓу граѓаните од различните заедници. Комуникација и прагматична соработка во јавната сфера постојат, но контактите во рамки на приватната сфера се лимитирани. Општината, во тој поглед, поддржува организација на заедничко одбележување на празници и други манифестации од секуларна природа.

Основната поделба меѓу заедниците не е нужно на етничка, туку на религиозна основа. Треба да се напомене дека значаен процент од населението во општината го сочинуваат Македонците муслимани, како засебна културна група.

Учесниците во истражувањето истакнаа дека меѓукултурните тензии помеѓу населението се нагласени во периодите на изборни циклуси. Имено, беше издвоено силното влијание на сеопштата политичка поларизација врз соработката и соживотот меѓу граѓаните. Користењето на националистичка реторика од страна на политичките партии во обидот да се освојат симпатиите на гласачкото тело има особено силно влијание врз младата популација во општината. Младите од општина Маврово и Ростуше во приватната и јавната сфера се ориентирани главно на припадниците на сопствената култура, а се избегнуваат контактите со соучениците и врсниците од другите заедници. Дополнително, сензационалистичкиот пристап во известувањето и недоволниот сензибилитет за известување по прашања врзани за односите меѓу етничките заедници беа посочени од страна на учесниците во истражувањето како фактор има силно влијание врз засилувањето на социјалната дистанца меѓу населението. Неповолната економска состојба, високата стапка на невработеност придонесуваат и за силните емиграциски процеси, особено меѓу младата популација.

Кога станува збор за ангажманот на локалните власти во сферата на односите меѓу заедниците, Општината нема усвоено посебен стратешки документ за унапредување на меѓуетничкиот соживот и меѓукултурното разбирање. Во овој контекст, активностите на КОМЗ на Маврово и Ростуше (како важна институција за прмоцијата на мултикултурализмот) се ограничени имплементација на активности во соработка со граѓанскиот сектор. Инцидентноста на овие иницијативи и ограничените можности (финансиски, организациски, експертски) за самостојно имплементирање на активности за развивање на мултикултурализмот на локално ниво не придонесуваат КОМЗ да прерасне во активен чинител по прашањето на подобрување на меѓуетничкото разбирање во општината.

Во сферата на образованието, реформите во образовниот систем кои настапија по 2001 година, само го продлабочија јазот помеѓу младите, меѓу кои денес се забележува најголема социјална дистанца и на најексплицитен начин се реперкуира етничката нетрпеливост. Сепак, образовните институции во општина Маврово и Ростуше ја негуваат праксата на учење во исти објекти и етнички мешани смени. Со цел да се унапредат односите меѓу учениците од различни заедници, училиштата од општината партиципираа во рамки на проектот за интегрирано образование реализиран од МОН. Во рамки на овој проект меѓуетничката интеграција беше развивана преку зближување на учениците во рамки на наставните и воннаставните активности; создавање мешани ученички совети, како и соработка помеѓу родителите во рамки на родителските совети. Сепак, по завршувањето на проектот продолжувањето на активностите се одвива отежнато, а во недостиг на поддршка (финансиска, организациска, експертска) училиштата имаат ограничени можности за имплементирање на овој концепт.

Најголем дел од активностите за приближување на младите од различни етнички заедници во сферата на образованието се одвиваат преку воннставните активности. Во таа насока, учениците имаат можност да се дружат и соработуваат на заеднички спортски активности или заедничко одбележување на празници и културни манифестации. Сепак, бројот и фреквенцијата на овие активности се ниски, главно поради недостиг од финансиски средства.

## 2.2 SWOT анализа

За потребите на Стратегијата, беше направена SWOT анализа на потенцијалите за дејствување на Општина Маврово и Ростуше во насока на промовирање на меѓуетничкиот соживот на локално ниво, која е фокусирана на анализа на силните и слабите страни во овој сегмент, можностите, односно неискористениот потенцијал, како и заканите кои можат да ги доведат во прашање обидите за развивање на меѓуетничкото разбирање.

Општина Маврово и Ростуше е мултикултурна општина, во која низ вековите христијанското и муслиманското население живеело во заедништво, почит и толеранција. И покрај идентификуваната растечка социјална дистанца помеѓу заедниците, традициското наследство на почит сѐ уште претставува основа на која се градат односите меѓу заедниците. Културниот диверзитет во Маврово и Ростуше низ историјата оставил белег видлив во богатото културно наследство, к претставува значаен потенцијал за промоција на мултикурализмот како есенцијална категорија на општествениот живот во општината. Дополнителна силна страна утврдена со SWOT анализата претставува мотивираноста и подготвеноста на локалната администрација преку соработка со релевантни чинители да придонесе кон подобрување на соживотот меѓу етничките заедници во Маврово и Ростуше.

Од друга страна, слабите страни идентификувани со SWOT анализата се врзуваат за слабите финансиски капацитети на Општината за поддршка на активности за развивање и промоција на мултикултурализмот. Скромните буџетски средства, заедно со недоволно развиената инфраструктура во општината упатуваат на скромните капацитети на Општината во поглед на имплементацијата на стратешките заложби. Дополнително, бројот на активни локални граѓански организации е релативно мал, со недоволно развиени капацитети за самостојно имплементирање на иницијативи за развивање на мултикултурализмот. До сега, Општина Маврово и Ростуше главно соработувала со ГО кои дејствуваат на регионално или национално ниво, при што треба да се забележи дека оваа соработка е инцидентна. Во таа насока, капацитетите на локалната администрација за развивање и имплементација на иницијативи за развивање на меѓуетничкиот соживот треба дополнително да се унапредуваат.

Неискористените потенцијали за развивање на меѓукултурното разбирање се врзуваат за богатите културни ресурси на општина Маврово и Ростуше, чие негување и промоција претставуваат клучен аспект во развивањето на мултикултурализмот на локално ниво. Искористувањето на европските фондови за промоција на културниот диверзитет претставува дополнителна можност за јакнење на капацитетите на Општината да дејствува на полето на заштита на културното наследство и промоција на мултикултурализмот. Во таа насока, развивањето на соработката со ГО, кај кои постои подготвеност за заедничка имплементација на иницијативи ќе ги зајакне капацитетите на локалната администрација (организациски, ескпертски) во сферата на реализирање на проекти за развивање на меѓукултурното разбирање.

SWOT анализата утврди неколку состојби кои можат да ја отежнат или успорат имплементацијата на иницијативи за подобрување на меѓуетничкиот соживот во општината. Имено, со оглед на инфраструктурните проблеми и приоритети на Општина Маврово и Ростуше, но и скромните буџетски средства на располагање на локалните власти, финансиската поддршка за реализација на проекти за јакнење на мултикултурната соработка не претставува приоритет. Дополнително, силното влијание на партиската политика, но и политичките манипулации со локалното население околу неговата етничка припадност претставува фактор кој значајно придонесува за зголемување на меѓуетничката нетрпеливост меѓу граѓаните. Просторната оддалеченост меѓу населените места во општината претставува отежнувачки фактор кога станува збор за спонтаното приближување на заедниците во рамки на секојдневниот живот.

Недоволното познавање на културата на Другиот, како и потпаѓањето под националистичката реторика на политичките партии условува создавање на силни предрасуди кон културно различните сограѓани, што може да влијае на подготвеноста на граѓаните да учествуваат во активности со своите сограѓани од другите заедници и воопшто, отпор кон иницијативите за приближување на заедниците. Присуството на силни емиграциски процеси, особено меѓу младата популација, е идентификувано како дополнителна закана за развивањето на стабилни односи меѓу заедниците во општината.

|  |  |
| --- | --- |
| **Силни страни** | **Слаби страни** |
| Традиција на соживот;  Значителни културни ресурси;  Мотивираност на Општината и нејзините вработени;  Отвореност за соработка. | Слаб финансиски капацитет;  Слаба инфраструктура;  Недоволно образование и вештини;  Мал број на активни ГО. |
| **Можности** | **Закани** |
| Културни ресурси кои можат да се развиваат;  Европски фондови кои можат да се искористат за јакнење на диверзитетот;  Проекти за јакнење на диверзитетот;  Граѓански организации кои се отворени за соработка. | Буџетирањето на проекти за јакнење на мултукултуната соработка не е приоритет;  Партиска политика;  Масовно иселување;  Политички манипулации со локалното население околу неговата етничка припадност;  Недоволна информираност;  Отежнета меѓусебна комуникација;  Постоење на значителни предрасуди;  Национализам. |

# Цели на стратегијата

## 3.1 Општа цел

**Општата цел на Стратегијата е унапредување на меѓукултурното разбирање во Општина Маврово и Ростуше и развивањето на традициите на соживот, почит, толеранција и емпатија помеѓу граѓаните од различни заедници**.

Во таа насока, Стратегијата настојува да ги зајакне постоечките, но и да создаде нови капацитети за активно и непосредно учество на граѓаните во унапредувањето на мултикултурализмот и меѓуетничкиот соживот на локално ниво. Имено, развојот на Стратегијата произлегува од премисата дека единствено преку продлабочување на знаењето за Другиот, емпатијата и животот со, а не покрај Другиот, може да се придонесе кон автентичен мултикултурен живот. Консеквентно, конкретните цели на Стратегијата се врзуваат за промовирање и развој на интеркултурниот соживот во неколку сфери:

* Создавање на услови за развој на мултикултурното разбирање и меѓуетничката интеграција во сферата на образованието;
* Развивање на меѓуетничкиот соживот меѓу граѓаните преку запознавањето на јазикот и културата на другите заедници;
* Создавање еднакви економски можности за граѓаните од сите културни заедници;
* Развивање на меѓуетничките контакти и соработка во сферата на спортот;
* Унапредување на соработката со граѓанскиот сектор на полето на промоција на мултикултурализмот;
* Развивање на капацитетите на Комисијата за односи меѓу заедниците, во поглед на дејствување на полето на унапредување на меѓуетничкиот соживот во општината.

## 3.2 Конкретни цели

Конкретните цели на Стратегијата произлегуваат од заложбите на Општина Маврово и Ростуше за унапредување на односите меѓу етничките заедници, кои имаат традиција на негување на соживот, толеранција и почит. Имајќи го предвид ова, Општина Маврово и Ростуше ќе продолжи да го поддржува развојот на меѓукултурното разбирање со цел да придонесе кон развивање на општината во инклузивна, демократска заедница.

Во таа насока, Стратегијата е сосредоточена на следните **конкретни цели**:

1. Промовирање на интеграција низ процесот на образование;
2. Јакнење на диверзитетот преку заеднички културни активности;
3. Јакнење на мултикултурната интеграција преку обезбедување на рамноправни економски можности;
4. Промовирање на спортот како поле за меѓукултурна соработка;
5. Соработка со граѓанскиот сектор во функција на јакнење на мултикултурализмот;
6. Јакнење на капацитетот на КОМЗ.

### Конкретна цел 1: Промовирање на интеграција низ процесот на образование.

Потпишувањето на Охридскиот рамковен договор и реформите што призлегоа од него, не придонесоа кон создавање на интегрирана образовна средина за учениците од различните етнички групи. Напротив, праксата на просторна сегрегација на учениците од различни етнички заедници со идејата да се спречат инциденти не го реши проблемот со конфликтни ситуации помеѓу учениците и дополнително придонесе кон зајакнување на социјалната дистанца. Поттикнато од овие состојби, во 2008 година МОН започна со развивање и имплементација на концептот на интегрирано образование.

Во образовните институции во Општина Маврово и Ростуше настава се изведува на македонски и албански јазик. Истражувањето реализирано од АДИ утврди дека учениците од некои етнички заедници се спречени во остварувањето на законското право за настава на мајчин јазик. Во таа насока, еден од клучните стратешки приоритети претставува создавањето услови за исполнување на законските обврски за образование на мајчин јазик за учениците од различни етнички заедници.

Во рамки на проектот реализиран од МОН за воведување на концептот на интегрирано образование учествуваа и основните и средното училиште од општина Маврово и Ростуше. Овој проект меѓуетничката интеграција ја развиваше преку зближување на учениците во рамки на наставните и воннаставните активности; создавање мешани ученички совети, како и соработка помеѓу родителите во рамки на родителските совети. Токму образованието претставува сфера во која до сега се спроведувале најголем дел од активностите за промоција на мултикултурализмот на локално ниво според истражувањето реализирано од АДИ. Сепак, анализата покажа дека овие настани се нередовни и инцидентнти, со ниско влијание за суштинско надминување на социјалната дистанца помеѓу учениците од различни етнички групи.

Дополнително, истражувањето утврди дека пристапот до образование за учениците од различни етнички заедници е нееднаков. Во извесни случаи, учениците мораат да поминуваат голема просторна дистанца (да патуваат од едно во друго населено место) на училиште. Во услови на неразвиена патна инфраструктура и лоши транспортни врски помеѓу населените места во општината, еден од приоритетите во сферата на образованието за Општина Маврово и Ростуше е обезбедувањето еднаков пристап до образовните институции за сите ученици.

Остварувањето на оваа конкретна цел е предвидено со реализацијата на следните резултати:

* 1. Создадени услови за образование на мајчин јазик за сите заедници од општината во согласност со законот;
  2. Воведени воннаставни активности (секции) кои ја поттикнуваат мултикултурната соработка помеѓу учениците;
  3. Обезбеден еднаков пристап на учениците од сите заедници до образование (превоз, храна, Интернет);
  4. Создадени услови за факултативна настава на јазиците на заедниците (турски и албански) во согласност со законот;
  5. Промовирана размена и заеднички активности помеѓу училиштата и учениците од разни заедници.

Предвидените резултати произлегуваат од клучните приоритети за Општина Маврово и Ростуше – обезбедувањето услови за исполнување на законското право на учениците од различните заедници да посетуваат настава на мајчин јазик и создавање еднаков пристап до образовните институции за сите ученици. Дополнително, Општината ќе ги сосредоточи напорите за унапредување на односите помеѓу младите во рамки на образовниот систем, преку воннаставни активности – мешани училишни секции, кои ќе овозможат подобро запознавање на младите и приближување врз основа на нивните специфични таленти и интереси, а не по основ на културна блискост. Запознавањето на јазикот и културата на другите заедници ќе биде овозможено со воведување на факултативна настава за културата и јазиците на заедниците.

Имено, реализираната анализа упати на фактот дека повеќедецениската социјална дистанца условува анегдотско знаење за Другиот и склоност кон предрасуди. Избраниот пристап има за цел да создаде основи за развивање на емпатијата, разбирањето, толеранцијата и соживотот помеѓу младите, преку активности кои ги поврзуваат нивните интереси од различни сфери на животот. Општина Маврово и Ростуше ќе вложи напори за поголема соработка помеѓу училиштата во општината преку размена и заеднички активности помеѓу училиштата и учениците од различни етнички заедници.

### Конкретна цел 2: Јакнење на диверзитетот преку заеднички културни активности.

Мултикултурната реалност во општина Маврово и Ростуше е евидентна во богатото културно наследство и диверзитетот на традиции, обичаи и практики на заедниците што живеат на нејзината територија. Општината нема специфична програма за зачувување, одржување и промоција на културното наследство. Во таа насока, клучен стратешки приоритет на полето на културата ќе биде обезбедување на континуирана поддршка за одржување и промоција на културното наследство (фолклор, архитектура, културно-историско наследство итн.). Општината ќе обезбеди финансиска поддршка за институциите од областа на културата и граѓанскиот сектор за имплементација на иницијативи (настани, проекти) кои го промовираат и јакнат мултикултурниот дијалог.

Напорите за развивање на мултикултурниот дијалог меѓу граѓаните ќе бидат зајакнати преку поддршката за формирање на културно-уметнички друштва (КУД) во кои граѓаните од различни заедници ќе можат да учат повеќе за обичаите и традициите на Другиот. Зголемувањето на бројот на културни настани кои го промовираат културниот диверзитет е во насока на создавање услови за прифаќање на мултикултурната реалност и соживот меѓу граѓаните.

Остварувањето на оваа конкретна цел е предвидено со реализацијата на следните резултати:

* 1. Реновиран и модернизиран Домот на културата во Ростуше;
  2. Обезбедна финансиска поддршка за културни настани и проекти кои го промовираат и јакнат мултикултурниот дијалог;
  3. Формирано КУД со учество на граѓани од повеќе заедници;
  4. Организирани културни настани во кои учествуваат сите заедници и кои го јакнат мултикултурализмот (најмалку 2 настани годишно);
  5. Организиран напор за изработка на проекти за зачувување на традиционалната архитектура (долнореканска, горнореканска, мавровска, малореканска, галичка) и нејзино промовирање како заеднички културен ресурс на сите заедници;
  6. Организиран напор за развивање на проект за етно-музеј/етно-куќа како заеднички културен ресурс на сите заедници;
  7. Прославите на верските празници се користат за зближување помеѓу заедниците и за културна размена.

Согласно предвидените резултати Општина Маврово и Ростуше ќе вложи напори да обезбеди поддршка за постоечките институции од сферата на културата, како и за зачувување и промоција на богатото културно наследство. Општината ќе обезбеди поддршка на проекти, културни настани и КУД кои ќе реализираат активности за промоција на културниот диверзитет со учество на граѓаните од сите заедници. Организациите од сферата на културата ќе бидат поддржани и стимулирани да организираат здружени манифестации кои ќе стават фокус на промоција на мултикултурализмот и на богатото мултикултурно наследство на Маврово и Ростуше. Дополнително, Општината ќе поддржи организација на заедничко одбележување на значајни датуми за различните култури во општината.

Општината ќе се залага за промоција на мултикултурното историско наследство како концепт кој го одразува заедништвото и соживотот помеѓу различните култури низ повеќевековната историја на соживот во Маврово и Ростуше. Во таа насока, Општината ќе работи на развивањето проекти за зачувување на елементите од традицијата (архитектура, фолклор) како заеднички културен ресурс на сите заедници.

### Конкретна цел 3: Јакнење на мултикултурната интеграција преку обезбедување на рамноправни економски можности.

Третата конкретна цел на Стратегијата е обезбедувањето на еднакви економски можности за граѓаните од сите заедници во насока на зајакнување на мултикултурната интеграција во општината. Имено, неповолната економска ситуација беше идентификувана како еден од факторите кој придонесува за јакнење на етноцентризмот и социјалната дистанца меѓу заедниците. Високата стапка на невработеност во општината, малиот број на активни економски субјекти придонесуваат за поголема податливост за прифаќање на етноцентристичка реторика и перцпеција на другите заедници како конкуренција за ограничените достапни ресурси. Нискоразвиената инфраструктура во општината исто така претставува фактор кој не придонесува кон создавањето на поволни услови за создавање на нови економски субјекти.

Остварувањето на оваа конкретна цел е предвидено со реализацијата на следните резултати:

* 1. Подобрен пристапот (патната инфраструктура до населените места) во рамки на општите планови на општината, притоа обезбедувајќи рамноправен третман за сите заедници;
  2. Подобрени условоите за живот во населените места во општината преку подобрување на локалната инфраструктура, притоа обезбедувајќи рамноправен третман за сите заедници;
  3. Подобрена туристичката инфраструктура, притоа обезбедувајќи рамноправана промоција на културните ресурси на сите заедници;
  4. Подобрен организираниот превоз помеѓу населените места (вкупно 42) во општината, притоа обезбедувајќи рамноправен третман за сите заедници;
  5. Поттикнати инвестициите и отварањето на нови бизниси, особено од страна на локалната дијаспора, со афирмативни мерки за вработување на граѓани од разните заедници.

Општина Маврово и Ростуше ќе настојува да обезбеди еднакви економски можности за граѓаните од сите заедници преку систематско вложување во унапредување на инфраструктурата во општината и дефинирање пристап за поттикнување на инвестициите и отварањето на нови бизниси/нови работни места во општината. Во оваа насока, Општината, во соработка со релевантни чинители и други надлежни институции, ќе изработи програма за унапредување на инфраструктурата (патишта, водовод, канализација, електромрежа). Обезбедувањето на еднаков пристап до сите населени места ќе биде поддржано преку воведување на нови редовни транспортни линии. Туристичките потенцијали, кои остануваат неискористени, ќе бидат зајакнати со вложување во изградба и реновирање на постоечката туристичка инфраструктура.

Општина Маврово и Ростуше ќе вложи напори, преку определуање на посебни мерки и нивна широка промоција, да ги стимулира надворешните инвестиции, особено од локалната дијаспора, во насока на отварање на нови бизниси и нови работни места за граѓаните од сите заедници.

### Конкретна цел 4: Промовирање на спортот како поле за меѓукултурна соработка.

Четвртата конкретна цел на стратегијата е врзана за промоција на меѓукултурната соработка во сферата на спортот. Имено, општина Маврово и Ростуше има повеќе спортски клубови, во кои спортуваат граѓани од различни заедници. Следствено, воспоставената соработка и комуникација во сферата на спортот треба да продолжи да се развива. Регионот, исто така, има потенцијал за практикување на алтернативни спортски активности (кајак на диви води, искачување на карпи и сл.) чијшто развој може позивитно да влијае на повеќе сфери (развој на туризам). Сепак, истражувањето реализирано од АДИ утврди неколку сфери на интервенција со цел да се обезбедат оптимални услови за промоција на спортот како поле за соработка меѓу заедниците.

Остварувањето на оваа конкретна цел е предвидено со реализацијата на следните резултати:

* 1. Зајакната поддршка од општината за организирање на локални спортски настани за деца и возрасни, со посебен фокус на вклучување на сите заедници локално и јакнење на мултикултурниот дијалог и соработка (најмалку 2 спортски настани годишно);
  2. Зголемен бројот на спортски игралишта во населените места во општината во кои се потребни (најмалку 1 игралиште изградено);
  3. Зголемена поддршка од страна на општината за функционирање на постоечки и основање на нови спортски клубови;
  4. Промовирани нови спортски активности (кајак на диви води, едрење на Мавровско езеро, возење велосипед во планина, искачување на карпи, итн.) кои се притоа искористени за промовирање и јакнење на диверзитетот.

Дефинираните резултати имплицираат поголемо вклучување на Општина Маврово и Ростуше во поддржувањето и промовирањето на локални спортски настани (за младите и возрасните) со цел создавање услови за поголемо зближување на заедниците. Општината дополнително ќе ги поддржи постоечките и ќе го промовира основањето на нови спортски клубови преку посебна програма. Дополнително, промоцијата на спортот како поле за мултикултурна соработка ќе биде поддржано преку зголемување на бројот на спортски игралишта во населените места во општината. Општина Маврово и Ростуше ќе вложи напори и за промоција на алтернативни спортски активности (кајак на диви води, едрење на Мавровско езеро, возење велосипед во планина, искачување на карпи, итн.) во насока на јакнење на културниот диверзитет.

### Конкретна цел 5: Соработка со граѓанскиот сектор во функција на јакнење на мултикултурализмот.

Соработката со граѓанскиот сектор претставува важен индикатор за подготвеноста на локалните власти да одговорат на потребите и интересите на граѓаните. Воедно, оваа соработка може да придонесе за зајакнување на капацитетите на општината да реагира по низа прашања кои се од важност за граѓаните.

Во оваа насока, создавањето и унапредувањето на институционалните механизми за соработка на граѓаните со органите на локалната самоуправа, особено во процесите на креирање на локалните политики, се врзува за суштината на партиципативната демократија. Учеството на граѓаните во процесот на креирање на локалните политики имплицира и создавање услови за изразување на нивните различни мислења и интереси.

Истражувањето реализирано од АДИ упатува на сознанието дека општинските власти имаат мала соработка со граѓанскиот сектор и потенцијалите остануваат сѐ уште недоволно искористени. Значењето на оваа соработка лежи во фактот што граѓанскиот сектор со својата експертиза може да даде важен придонес кон зајакнувањето на капацитетите на Општина Маврово и Ростуше во поглед на развивањето на мултикултурализмот и меѓуетничкиот соживот на локално ниво. Општината нема посебна програма за поддршка на граѓанскиот сектор. Бројот на локални граѓански организации е мал и ретки се иницијативите кои се однесуваат на односите помеѓу заедниците. Анализата покажа дека општинската администрација има скромно искуство во реализација на проекти од ваков вид и соработката со граѓанскиот сектор е од големо значење за ефективната имплементација на дефинираните стратешки заложби.

Остварувањето на оваа конкретна цел е предвидено со реализацијата на следните резултати:

* 1. Обезбедени и транспарентно дистрибуирани финансиски средства за проекти за јакнење на мултикултурализмот за локални ГО, од страна на Општината;
  2. ГО кои работат во општината и регионот вмрежени и координирани во својата работа во областа на мултикултурализмот, со помош на Општината;
  3. Организирани обуки за мултукултурализам за локални ГО (најмалку 1 годишно);
  4. Интензивирана соработката на Општината со локални ГО кои работат на јакнење на диверзитетот: оддржан намалку 1 тематски форум годишно;
  5. Воспоставена пракса на заедничко (општина и ГО) аплицирање за ЕУ фондови со проекти за јакнење на диверзитетот;

Општина Маврово и Ростуше ќе настојува да ја зајакне соработката со граѓанскиот сектор преку усвојување на програма за финансиска поддршка на локалните ГО, со фокус на реализација на проекти кои го промовираат и унапредуваат меѓукултурното разбирање меѓу граѓаните во општината. Експертизата на локалните ГО ќе биде зајакната преку активности за вмрежување со ГО од регионот, но и низ обуки и тренинзи од областа на мултикултурализмот. Соработката со граѓанскиот сектор ќе биде зајакната преку редовни средби меѓу локалните власти и ГО, како и преку заедничка работа на поднесување на проектни апликации за искористување на достапните извори на финансирање за иницијативи за јакнење на диверзитетот.

### Конкретна цел 6: Јакнење на капацитетот на КОМЗ.

Комисиите за односи помеѓу заедниците (КОМЗ) беа воспоставени со Законот за локална самоуправа од 2002. Како тело чија основна мисија е да ги претставува и штити на интересите на немнозинските етнички заедници во процесите на одлучување на локално ниво, КОМЗ беа основани во 20 општини низ Македонија. Сепак, анализите покажуваат дека КОМЗ сѐ уште претставуваат недоволно искористен потенцијал на полето на подобрување на меѓуетничкиот соживот. Широката законска рамка, недоволната прецизираност на принципите на фукнционирање и одржливост на КОМЗ, како и силната зависност од општински средства, слабите капацитети на членовите во поглед на третманот на теми поврзани со мултикултурализмот, не придонесоа за создавање на функционални КОМЗ.

Извештајот од истражувањето спроведено од АДИ истакнува дека КОМЗ се соочуваат со повеќе проблеми во фунционирањето: конфликт на интереси (нетранспарентни практики во изборот на членовите на КОМЗ); недостаток од мотивација кај членовите; недостаток од финансиски средства за реализација на годишните оперативни планови; слаба препознатливост на КОМЗ меѓу локалното население; отсуство на административна поддршка од страна на општината; непочитување на законската обврска да се имаат предвид мислењата и препораките на КОМЗ при одлучувањето по прашања што ги засегаат етничките заедници во општината.

Анализата на функционирањето на КОМЗ реализирана како дел од истражувањето за потребите на оваа Стратегија упатува на заклучокот дека проблемите со кои се соочуваат КОМЗ во повеќето општини се присутни и во КОМЗ на Маврово и Ростуше. Имено, беа утврдени повеќе состојби кои упатуваат на заклучокот дека КОМЗ на Маврово и Ростуше не е во можност да ги исполни обврските кои ѝ се делегирани со Закон. Имено, моменталниот состав на Комисијата не го отсликува културниот диверзитет во општината – во КОМЗ нема претставници од сите заедници на теориторијата на општината. Кога станува збор за функционирањето, анализата покажа дека активностите на ова тело се редуцирани на повремена соработка на проекти на иницијатива на граѓанскиот сектор. КОМЗ на Маврово и Ростуше нема годишен план за работа, а во општинскиот буџет нема посебна ставка за реализирање на програмските активности. Дополнително, иако постои соработка со граѓанскиот сектор, таа е инцидентна. Ретките активности и слабата видливост на КОМЗ на Маврово и Ростуше се реперкуира на состојбата каде значаен дел од граѓаните не се информирани за функцијата и мандатот на ова тело. Консеквентно, Општина Маврово и Ростуше ќе обезбеди поддршка за развојот на капацитетите на КОМЗ.

Остварувањето на оваа конкретна цел е предвидено со реализацијата на следните резултати:

* 1. Зајакната активноста на КОМЗ: (најмалку 1 состанок оддржан квартално; најмалку 1 теренска посета квартално);
  2. Зајакната поддршката за КОМЗ од страна на општината; обезбеден соодветен буџет за работата на КОМЗ;
  3. Подобрена комуникацијата на КОМЗ со јавноста преку поредовно информирање преку традиционални и социјални медиуми и средби со граѓаните;
  4. Составот на КОМЗ проширен со членови од граѓанскиот сектор и со претставници на сите заедници кои живеат во општината;
  5. Членовите на КОМЗ обучени за својата работа (мин. 1 обука годишно за секој член на КОМЗ);
  6. Подобрена соработката помаѓу КОМЗ и граѓанскиот сектор: оддржана редовна годишна средба, со поддршка од општината;
  7. Изработен план за работа на КОМЗ и неговото спроведување редовно контролирано.

Во насока на зајакнување на капацитетите на КОМЗ на Маврово и Ростуше, Општината ќе воведе посебна ставка во општинскиот буџет за поддршка на функционирањето на Комисијата. КОМЗ на Маврово и Ростуше, од друга страна, своето работење ќе го заснова на редовни состаноци и средби со граѓаните, со активности утврдени во годишни програми, усвоени од страна на Советот на Општината. Со цел исполнување на законската обврска членовите на КОМЗ да ги претставуваат сите заедници на тероторијата на општината, но и со намера да се зајакне составот на КОМЗ на Маврово и Ростуше, бројот на членови на Комисијата ќе биде проширен со претставници од сите заедници, вклучително и претставници од граѓанскиот сектор. Равзивањето соработката со локалните и регионалните ГОќе се реализира низ периодични средби.

# Методологија

Стратегијата, како и клучните приоритети во неа, се базирани на широко учество на повеќе засегнати страни: локалните власти, граѓанскиот сектор, бизнис секторот, образовниот сектор. Процесот на изработка на Стратегијата се одвиваше во неколку фази, во периодот јуни – декември 2016.

Во првата фаза беше направена анализа на моменталните состојби врзани за меѓуетничкиот соживот во општина Маврово и Ростуше. Анализата се базираше на анализа на документи (законски и подзаконски акти, стратешки планови, одлуки и др.) и интервјуа претставници од повеќе сфери од општествениот живот во општината: претставници на локалната власт, граѓанскиот сектор, бизнис секторот и образовниот сектор. Целта на истражувањето беше утврдување на постојните состојби, активности и иницијативи кои се преземаат за развивање на меѓуетничките односи во општината. Добиените сознанија беа сумирани во прелиминарен извештај, кој беше презентиран на јавна дебата што во општина Маврово и Ростуше беше одржана на 04.10.2016. Заклучоците и препораките од дебатата беа вградени во финалниот извештај од истражувањето. Со изготвувањето на финалниот извештај беше заокружена првата фаза од подготовката на Стратегијата.

Втората фаза од подготовката на Стратегијата се состоеше од организирање на работилница со претставници од локалната власт, Комисијата за односи меѓу заедниците, образовниот систем, граѓанскиот сектор, локалниот бизнис сектор и други релевантни чинители. На работилницата беше дискутирано за предизвиците за мултиетничкото живеење во општината, досегашните позитивни искуства и практики, како и за сферите за кои е потребна посебна интервенција и кои претставуваат отежнувачки фактор за развивање на мултиетничкиот соживот на локално ниво.

Стратешкиот документ беше изработен во периодот ноември – декември 2016 година. Во него се инкорпорирани главните заклучоци произлезени од анализата, како и констатациите и препораките од диксусиите и работилницата помеѓу релевантните чинителни. Избраниот пристап овозможи, од една страна, објективна перспектива кон проблемите на меѓуетничкиот соживот во општината, но во исто време, даде можност за директно вклучување на граѓаните во унапредувањето на меѓукултурното разбирање помеѓу различните етнички заедници.

# Временска рамка

Временската рамка за спроведување на Стратегијата е четири (4) години, во периодот 2017-2021 година. Акцискиот план, како составен дел од Стратегијата, определува прецизна временска рамка за реализирање на предвидените активности.

# Спроведување на Стратегијата, следење и ревизија

Општина Маврово и Ростуше, во соработка со граѓанскиот сектор, ќе го следи процесот на имплементација на Стратегијата, ефективноста и ефикасноста во спроведувањето, евалуацијата на напредокот во имплементацијата, како и можните потреби за прилагодување на локалните услови. За следењето на напредокот во имплементацијата на Стратегијата, Општината ќе изработи посебен план за мониторинг.

Општина Маврово и Ростуше ја има примарната улога да врши периодично оценување за напредокот во спроведувањето на Стратегијата, што ќе го поднесува до Советот на Општината во форма на мониторинг извештај.

По изминувањето на втората година од спроведувањето на Стратегијата, ќе биде изготвен Извештај за напредок, што ќе содржи анализа и оценка на двогодишното имплементирање и остварување на стратешките заложби. Оценката ќе биде формулирана во соработка со претставници од граѓанскиот сектор, органите на локалната самоуправа, КОМЗ, образовниот сектор, бизнис секторот и други релевантни чинители. Оценката ќе биде донесена врз основа на степенот на достигнување на поставените индикатори, реализација на активностите во предвидената временска рамка, улогата на различните релевантни чинители во реализацијата на предвидените активности, како и евентуалните измени и прилагодувања на Стратегијата и Акциониот план.

Деталните планирани активности, заедно со временската рамка за нивна реализација, индикаторите за мерење на напредокот во нивното спроведување, носителите на активностите, како и главните извори на финансирање се образложени во **Акцискиот план**, како составен дел на Стратегијата.

# Акциски план

## Област 1. Образование

Конкретна цел 1: Промовирање на интеграција низ процесот на образование.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р 1.1 Создадени услови за образование на мајчин јазик за сите заедници од општината во согласност со законот.  Р 1.2 Воведени воннаставни активности (секции) кои ја поттикнуваат мултикултурната соработка помеѓу учениците.  Р 1.2.1 Воведување на фолклорна секција со мешан етнички состав на ученици;  Р 1.2.2 Воведување на математичка секција со мешан етнички состав на ученици;  Р 1.2.3 Воведување на музичка секција со мешан етнички состав на ученици;  Р 1.2.4 Воведување на драмска секција со мешан етнички состав на ученици;  Р 1.3 Обезбеден еднаков пристап на учениците од сите заедници до образование (превоз, храна, Интернет).  Р 1.4 Создадени услови за факултативна настава на јазиците на заедниците (турски и албански) во согласност со Законот.  Р 1.5 Промовирана размена и заеднички активности помеѓу училиштата и учениците од разни заедници. | 1.1.1.1 Воведување на паралелки на албански наставен јазик во училиштата каде постои таква потреба;  1.1.1.2 Воведување на паралелки на турски наставен јазик во училиштата каде постои таква потреба;  1.2.1.1 Организациски активности;  1.2.1.2 Учество на културни манифестации.  1.2.2.1 Организациски активности.  1.2.3.1 Организациски активности;  1.2.3.2 Учество на културни манифестации.  1.2.4.1 Организациски активности;  1.2.4.2 Учество на културни манифестации.  1.3.1.1 Обезбедување на бесплатен превоз за учениците кои учат во друго населено место во општината;  1.3.1.2 Обезбедени бесплатни оброци за сите ученици;  1.3.1.3 Воведување Интернет конекции во сите образовни институции во општината.  1.4.1.1 Воведување на факултативна настава на албански јазик во образовните институции каде постои таква потреба;  1.4.1.2 Воведување на факултативна настава на турски јазик во образовните институции каде постои таква потреба.  1.5.1.1 Усвојување на програма за размена и заеднички активности помеѓу училиштата и учениците од разни заедници;  1.5.1.2 Организациски активности. | Општина Маврово и Ростуше, образовни институции  Општина Маврово и Ростуше, образовни институции  Општина Маврово и Ростуше, образовни институции  Општина Маврово и Ростуше, образовни институции  Општина Маврово и Ростуше, образовни институции | 2017-2021  2017-2021  2017-2021  2017-2021  2017-2021 | Број на воведени паралелки; број на ученици  Број на формирани училишни секции; број на учесници  Воведен бесплатен превоз; обезбедена храна за сите ученици; сите училишта имаат Интернет конекција.  Број на ученици што следат факултативна настава на албански јазик; број на ученици што следат факултативна настава на турски јазик.  Број на ученици што учествувале во размена; број на заеднички активности меѓу училиштата. | Општина Маврово и Ростуше, образовни институции, МОН, донатори  Општина Маврово и Ростуше, образовни институции  Општина Маврово и Ростуше, образовни институции, МОН, донатори  Општина Маврово и Ростуше, образовни институции, МОН, донатори  Општина Маврово и Ростуше, образовни институции, МОН, донатори |

## Област 2. Култура

Конкретна цел 2: Јакнење на диверзитетот преку заеднички културни активности.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р 2.1 Реновиран и модернизиран Домот на културата во Ростуше.  Р 2.2 Обезбедна финансиска поддршка за културни настани и проекти кои го промовираат и јакнат мултикултурниот дијалог.  Р 2.3 Формирано КУД со учество на граѓани од повеќе заедници.  Р 2.4 Организирани културни настани во кои учествуваат сите заедници и кои го јакнат мултикултурализмот (најмалку 2 настани годишно)  Р 2.5 Организирани напори за изработка на проекти за зачувување на традиционалната архитектура (долнореканска, горнореканска, Мавровска, Мала река, Галичка) и нејзино промовирање како заеднички културен ресурс на сите заедници.  Р 2.6 Организиран напор за развивање на проект за етно-музеј/етно-куќа како заеднички културен ресурс на сите заедници.  Р 2.7 Прославите на верските празници се користат за зближување помеѓу заедниците и за културна размена. | 2.1.1.1 Распишување на тендер за реновирање на Домот на културата во Ростуше;  2.1.1.2 Избор на идејно решение и изведувач.  2.1.1.3 Изведување на проектот.  2.2.1.1 Усвојување на програма за финансирање на организација на културни настани кои го промовираат мултикултурализмот;  2.2.1.2 Објавување на повик за предлог-проекти;  2.2.1.3 Избор на прифатени проекти.  2.3.1.1 Организациски активности;  2.3.1.2 Промотивни активности.  2.4.1.1 Организациски активности;  2.4.1.2 Промотивни активности.  2.5.1.1 Одржани консултативни средби со ГО и културни институции за заедничко аплицирање на проекти;  2.5.1.2 Поднесување на најмалку 5 проектни апликации годишно за финансиска поддршка за зачувување на традиционалната архитектура.  2.6.1.1 Одржани консултативни средби со ГО и културни институции за заедничко аплицирање на проекти;  2.6.1.2 Поднесување на најмалку 5 проектни апликации годишно за финансиска поддршка за развивање на проект за етно-музеј/етно-куќа како заеднички културен ресурс на сите заедници.  2.7.1.1 Организирање на заедничко чествување на Божиќ, Велигден, Курбан Бајрам и Рамазан Бајрам. | Општина Маврово и Ростуше, изведувач на проект  Општина Маврово и Ростуше  Општина Маврово и Ростуше, КУД  Општина Маврово и Ростуше, КУД  Општина Маврово и Ростуше, ГО, институции од областа на културата  Општина Маврово и Ростуше, ГО, институции од областа на културата  Општина Маврово и Ростуше, верски заедници | 2017-2021  2017-2021  2017-2021  2017-2021  2017-2021  2017-2021  2017-2021 | Распишана тендерска постапка; избрани идејно решение и изведувач; Домот на културата во Ростуше реновиран и модернизиран.  Број на поддржани проекти.  Формирано КУД; број на членови; број на реализирани активности  Број на реализирани културни настани; број на учесници  Број на одржани состаноци; број на поднесени апликации.  Број на одржани состаноци; број на поднесени апликации.  Број на организирани прослави; број на учесници. | Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори |

## Област 3. Економија и инфраструктура.

Конкретна цел 3: Јакнење на мултикултурната интеграцијата преку обезбедување на рамноправни економски можности.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р 3.1 Подобрен пристапот (патната инфраструктура до населените места) во рамки на општите планови на општината, притоа обезбедувајќи рамноправен третман за сите заедници.  Р 3.2 Подобрени условите за живот во населените места во општината преку подобрување на локалната инфраструктура, притоа обезбедувајќи рамноправен третман за сите заедници.  Р 3.3 Подобрена туристичката инфраструктура, притоа обезбедувајќи рамноправана промоција на културните ресурси на сите заедници.  Р 3.4 Подобрен организираниот превоз помеѓу населените места (вкупно 42) во општината, притоа обезбедувајќи рамноправен третман за сите заедници.  Р 3.5 Поттикнати инвестициите и отварањето на нови бизнис, особено од страна на локалната дијаспора, со афирмативни мерки за вработување на граѓани од разните заедници. | 3.1.1.1 Спроведување анализа за состојбата на патната инфраструктура во Општината;  3.1.1.2 Изработка на програма за обновување/изградба на патна инфраструктура;  3.1.1.3 Реализација на програмските обврски.  3.2.1.1 Спроведување анализа за состојбата на инфраструктурата (водовод, канализација, електромрежа) во Општината;  3.2.1.2 Изработка на програма за обновување/изградба на инфраструктура;  3.2.1.3 Реализација на програмските обврски.  3.3.1.1 Спроведување анализа за состојбата на туристичката инфраструктура во Општината;  3.3.1.2 Изработка на програма за обновување/изградба на инфраструктура;  3.3.1.3 Реализација на програмските обврски.  3.4.1.1 Спроведување анализа за потребите од подобрување на транспортните врски (превоз) помеѓу населените места во општината;  3.4.1.2 Воспоставување редовни превозни линии помеѓу населените места според потребите.  3.5.1.1 Соработка со Агенцијата за вработување за искористување на мерките за вработување и самовработување;  3.5.1.2 Изработка на програма за поттикнување на инвестициите во општината;  3.5.1.3 Промотивни активности. | Општина Маврово и Ростуше  Општина Маврово и Ростуше, Комисија за урбанизам, комунални дејности и заштита на животната средина  Општина Маврово и Ростуше, Комисија за урбанизам, комунални дејности и заштита на животната средина, Комисија за туризам  Општина Маврово и Ростуше, транспортни претпријатија  Општина Маврово и Ростуше, бизнис сектор | 2017-2021  2017-2021  2017-2021  2017-2021  2017-2021 | Реазлизирани програмски активности (обновени/изградени патишта)  Реазлизирани програмски активности  Реазлизирани програмски активности  Број на воведени транспортни линии  Број на новоотворени претпријатија; број на отворени работни места | Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори |

## Област 4. Спорт

Конкретна цел 4: Промовирање на спортот како поле за меѓукултурна соработка.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р 4.1 Зајакната поддршка од општината за организирање на локални спортски настани за деца и возрасни, со посебен фокус на вклучување на сите заедници локално и јакнење на мултикултурниот дијалог и соработка (најмалку 2 спортски настани годишно).  Р 4.2 Зголемен бројот на спортски игралишта во населените места во општината во кои се потребни (најмалку 1 игралиште изградено).  Р 4.3 Зголемена поддршка од страна на општината за функционирање на постоечки и основање на нови спортски клубови.  Р 4.4 Промовирани нови спортски активности (кајак на диви води, едрење на Мавровско езеро, возење велосипед во планина, искачување на карпи, итн.) кои се притоа искористени за промовирање и јакнење на диверзитетот. | 4.1.1.1 Организациски активности;  4.1.1.2 Промотивни активности.  4.2.1.1 Спроведување на анализа за потребите од спортски објекти;  4.2.1.2 Изработка на програма за зголемување на бројот на спортски игралишта;  4.2.1.3 Реализација на програмските обврски.  4.3.1.1 Иработка на програма за финансирање на спортските клубови во општината.  4.3.1.2 Реализација на програмските обврски.  4.4.1.1 Организациски активности;  4.4.1.2 Промотивни активности. | Општина Маврово и Ростуше  Општина Маврово и Ростуше  Општина Маврово и Ростуше  Општина Маврово и Ростуше | 2017-2021  2017-2021  2017-2021  2017-2021 | Број на организирани спортски настани; број на учесници  Број на изградени игралишта  Број на поддржани спортски клубови; број на основани нови спортски клубови  Број на организирани спортски настани | Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори |

## Област 5. Граѓанско општество

Конкретна цел 5: Јакнење на капацитетот на КОМЗ и на другите локални институции за работа на подобрување на мултикултурните односи.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р 5.1 Обезбедени и транспарентно дистрибуирани финансиски средства за проекти за јакнење на мултикултурализмот за локални ГО, од страна на општината.  Р 5.2 ГО кои работат во општината и регионот вмрежени и координирани во својата работа во областа на мултикултурализмот, со помош на општината.  Р 5.3 Организирани обуки за мултукултурализам за локални ГО (најмалку 1 годишно)  Р 5.4 Интензивирана соработката на општината со локални ГО кои работат на јакнење на диверзитетот: оддржан намалку 1 тематски форум годишно.  Р 5.5 Воспоставена пракса на заедничко (општина и ГО) аплицирање за ЕУ фондови со проекти за јакнење на диверзитетот. | 5.1.1.1 Изработка на програма за финансирање проекти за јакнење на мултикултурализмот за локални ГО.  5.1.1.2 Реализација на програмски обврски.  5.2.1.1 Организација на координативни средби на ГО од општината и регионот.  5.2.1.2 Реазлизација на заеднички иницијативи на полето на мултикултурализмот.  5.3.1.1 Организациски активности.  5.4.1.1 Организациски активности.  5.5.1.1 Координативни средби меѓу Општината и ГО;  5.5.1.2 Подготовка и аплицирање за ЕУ фондови. | Општина Маврово и Ростуше, ГО  Општина Маврово и Ростуше, ГО  Општина Маврово и Ростуше, ГО  Општина Маврово и Ростуше, ГО  Општина Маврово и Ростуше, ГО | 2017-2021  2017-2021  2017-2021  2017-2021  2017-2021 | Број на поддржани проекти; број на поддржани ГО.  Број на одржани средби; број на заеднички реализирани иницијативи.  Број на реализирани обуки, број на учесници  Број на одржани тематски форуми; број на учесници  Број на одржани средби; број на поднесени апликации | Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше, донатори  Општина Маврово и Ростуше |

## Област 6. КОМЗ

Конкретна цел 6: Јакнење на капацитетот на КОМЗ.

|  |  |  |  |  |  |
| --- | --- | --- | --- | --- | --- |
| **Очекувани резултати** | **Активности** | **Носител** | **Временска рамка** | **Индикатори** | **Финансиски средства** |
| Р 6.1 Зајакната активноста на КОМЗ: (најмалку 1 состанок оддржан квартално; најмалку 1 теренска посета квартално)  Р 5.2 Зајакната поддршката за КОМЗ од страна на општината; обезбден соодветен буџет за работата на КОМЗ.  Р 5.3 Подобрена комуникацијата на КОМЗ со јавноста преку поредовно информирање преку традиционали и социјални медиуми, и средби со граѓаните.  Р 5.4 Составот на КОМЗ проширен со членови од граѓанскиот сектор и со претставници на сите заедници кои живеат во општината.  Р 5.5 Членовите на КОМЗ обучени за својата работа (мин. 1 обука годишно за секој член на КОМЗ)  Р 5.6 Подобрена соработката помаѓу КОМЗ и граѓанскиот сектор: оддржана редовна годишна средба, со поддршка од општината.  Р 5.7 Изработен план за работа на КОМЗ и неговото спроведување редовно контролирано. | 6.1.1.1 Одржување на редовни состаноци на членовите на КОМЗ;  6.1.1.2 Редовно одржување на средби со граѓаните на терен.  5.2.1.1 Воведување на посебна ставка во буџетот за финансирање на програмата на КОМЗ.  5.3.1.1 Објавување на редовни соопштенија до медиумите за активностите на КОМЗ;  5.3.1.2 Екстензивно користење на социјалните медиуми за промоција на активностите на КОМЗ;  5.3.1.3 Одржување на редовни средби со граѓаните.  5.4.1.1 Измени на Статутот на Општината во делот на регулирање на КОМЗ;  5.4.1.2 Избор на нови членови.  5.5.1.1 Обезбедување на финансиска поддршка за обучување на членовите на КОМЗ.  5.6.1.1 Организациски активности.  5.7.1.1 Изработка на годишни планови за работа.  5.7.1.2 Дефинирање на механизми за мониторинг на имплементацијата на палновите. | КОМЗ  Општина Маврово и Ростуше  КОМЗ  Општина Маврово и Ростуше  Општина Маврово и Ростуше  Општина Маврово и Ростуше, ГО, КОМЗ  Општина Маврово и Ростуше, КОМЗ | 2017-2021  2017-2021  2017-2021  2017-2021  2017-2021  2017-2021  2017-2021 | Број на одржани состаноци; број на реализирани средби со граѓани.  Воведена ставка во буџетот; износ на финансиска поддршка; процент од општинскиот буџет.  Број на објавени соопштенија; број на одржани средби.  Усвоени измени на Статутот; избрани нови членови  Број на обуки по член  Број на одржани средби  Број на усвоени и реализирани програми; број на мониторинг извештаи | Општина Маврово и Ростуше  Општина Маврово и Ростуше  Општина Маврово и Ростуше  Општина Маврово и Ростуше  Општина Маврово и Ростуше  Општина Маврово и Ростуше  Општина Маврово и Ростуше |

1. BONA MENTE: Support to Committees for Inter-Community Relations. (2011). Policy Brief Committees for Inter-Community Relations. Association Community Development Institute;

   Macedonian Civic Education Center. (2011). Strengthening of Multiethnic Cooperation in Municipalities: Report of the Baseline Study. Skopje;

   Наскова, З., Мехмети, М., & Имери, Ш. (2013). Mеѓукултурни политики и пракси во општините Гостивар, Тетово, Кичево, Брвеница, Врапчиште и Јегуновце. АДИ;

   Печијарески, М. (2013). Социјалната интеграција и менаџирањето на етничките разлики во Република Македонија: јавни политики и практики на локално ниво. Скопје: Институт за Социјална Демократија "Прогрес";

   Секретаријат за спроведување на Охридскиот рамковен договор. (2015). Преглед на Охридскиот рамковен договор за социјалната кохезија и други. [↑](#footnote-ref-1)